Diari Oficial de la Generalitat Valenciana


Sumari del DOGV 7322, del 22-07-2014 (2014/6910)

RESOLUCIÓ de 18 de juliol de 2014, de la directora general del Secretariat del Consell i Relacions amb les Corts, per la qual es disposa la publicació del Conveni de col·laboració entre l'Institut de Turisme d'Espanya (Turespaña) i l'Agència Valenciana del Turisme per a la cessió i explotació conjunta de les dades de l'Estudi Demoscòpic de Demanda Turística de 2013: segmentació del turisme internacional realitzat per Turespaña.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7322

Data del DOGV
:   22-07-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/6910


Data del document
:   18-07-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 18 de juliol de 2014, de la directora general del Secretariat del Consell i Relacions amb les Corts, per la qual es disposa la publicació del Conveni de col·laboració entre l'Institut de Turisme d'Espanya (Turespaña) i l'Agència Valenciana del Turisme per a la cessió i explotació conjunta de les dades de l'Estudi Demoscòpic de Demanda Turística de 2013: segmentació del turisme internacional realitzat per Turespaña. [2014/6910]  
L'Institut de Turisme d'Espanya (Turespaña) i l'Agència Valenciana del Turisme han subscrit, prèvia tramitació reglamentària, el dia 5 de maig de 2014, el Conveni de col·laboració per a la cessió i explotació conjunta de les dades de l'Estudi Demoscòpic de Demanda Turística de 2013: segmentació del turisme internacional realitzat per Turespaña.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 784/2014 i que figura com a annex d'esta resolució.  
Valencia, 18 de juliol de 2014.- La directora general del Secretariat del Consell i Relacions amb les Corts: Marta Martí Arador.  
Conveni específic de col·laboració entre l'Institut de Turisme d'Espanya i l'Agència Valenciana del Turisme per a la cessió i explotació conjunta de les dades de l'Estudi Demoscòpic de Demanda de 2013: segmentació del turisme internacional realitzat per Turespaña.  
  
Madrid, 5 de maig de 2014  
  
REUNITS  
D'una part, Marta Blanco Quesada, directora general de l'Institut de Turisme d'Espanya (Turespaña), en virtut de l'atribució de l'exercici de funcions administratives que realitza el Reial Decret 425/2013, de 14 de juny, pel qual s'aprova l'Estatut de l'Institut de Turisme d'Espanya, per delegació de competències de la Presidència de l'Institut de Turisme d'Espanya i de la seua representació a l'efecte de firma, en aplicació de la Resolució de delegació de competències de 14 de febrer de 2014, publicada en el Boletín Oficial del Estado de 21 de febrer, de la presidenta de l'Institut de Turisme d'Espanya.  
I d'altra part, Máximo Buch Torralva, conseller d'Economia, Indústria, Turisme i Ocupació de la Generalitat, i president de l'Agència Valenciana del Turisme, que intervé en este acte en nom i representació d'esta última entitat de dret públic, subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, modificat pel Decret 101/2011, de 26 d'agost, del Consell, i l'article 4 del Decret 193/2013, de 20 de desembre, del Consell, pel qual aprova el Reglament Orgànic i Funcional de la Conselleria d'Economia, Indústria, Turisme i Ocupació. El domicili de la referida entitat de dret públic, als efectes del present document, és el situat a València, ciutat administrativa 9 d'Octubre, torre 2, planta tercera.  
  
La seua legitimació i representació per a este acte es deriva de la seua condició de conseller d'Economia, Indústria, Turisme i Ocupació, d'acord amb el que establix l'article 2 del Decret 20/2012, de 7 de desembre, del president de la Generalitat, pel qual es nomenen consellers, secretari i portaveu del Consell, i a qui correspon exercir la presidència de la mencionada Agència Valenciana del Turisme, d'acord amb el que establix el número 1 de l'article 5 del referit Decret 209/2004, de 8 d'octubre, i que es troba autoritzat per a la firma d'este protocol en virtut del que establix la lletra e del número 2 de l'esmentat article 5.  
  
EXPOSEN  
Que Turespaña és un organisme autònom adscrit al Ministeri d'Indústria, Energia i Turisme a través de la Secretaria d'Estat de Turisme que té entre les seues funcions la investigació dels factors que incidixen sobre el turisme, així com l'elaboració, recopilació i valoració d'estadístiques, informació i dades relatives al turisme, i la creació i difusió del coneixement i la intel·ligència turística i la coordinació de la informació sobre el sector turístic.  
Que l'Agència Valenciana del Turisme, en virtut del que establix l'article 2 del seu Reglament, té com a objectiu final la millora de la competitivitat, la qualitat del producte, la innovació tecnològica, la formació i el rendiment del sector turístic valencià, així com l'impuls, el desenrotllament i la millora de la reglamentació i ordenació d'este sector i qualsevol altre que li siga fixat expressament pel Consell de la Generalitat, i entre les seues funcions figura la de captar i difondre informació estadística útil per a la presa de decisions estratègiques pels distints agents turístics de la Comunitat Valenciana.  
Ambdós administracions compartixen l'interés per millorar el posicionament i recolzar la comercialització de les destinacions turístiques espanyoles en els mercats internacionals.  
El Pla Nacional i Integral de Turisme 2012-2015 va plantejar la necessitat d'elaborar un estudi demoscòpic en els mercats emissors com un instrument necessari per a la millora de la definició de l'estratègia de promoció de Turespaña.  
L'Estudi Demoscòpic de Demanda Turística Internacional 2013 arreplega informació de base quantitativa, representativa i no esbiaixada sobre la demanda internacional de viatges a l'estranger en 17 mercats emissors prioritaris.  
D'estos 17 mercats s'han obtingut resultats extrapolables amb garantia de fiabilitat estadística, que servixen de base per a la determinació dels segments i productes turístics prioritaris en l'acció de màrqueting de Turespaña, tant a escala global com en cada una de les tipologies del mercat emissor, zones geogràfiques d'actuació i mercats nacionals.  
  
Atesa la seua complexitat, l'estudi s'ha construït basant-se en un doble esquema de segmentació: una segmentació motivacional dirigida al posicionament estratègic i una segmentació experiencial per a contribuir a l'establiment de l'oferta del portafolio de productes de Turespaña.  
  
En virtut d'això ambdós parts,  
  
ACORDEN  
Primer. Turespaña posarà a disposició de l'Agència Valenciana del Turisme les dades arreplegades en l'Estudi Demoscòpic de Demanda Turística Internacional 2013 sobre els següents mercats emissors: Alemanya, Bèlgica, Brasil, Xina, Estats Units, França, Holanda, Índia, Itàlia, Japó, Mèxic, Polònia, Portugal, Regne Unit, Rússia, Suècia i Turquia.   
Segon. La informació proporcionada inclourà tant les dades en brut sense segmentació com taules de freqüències amb els resultats per a cada segment en cada un dels mercats emissors anteriorment esmentats.  
  
Tercer. L'Agència Valenciana del Turisme es compromet a facilitar a Turespaña els estudis i la resta de resultats que obtinguen de l'explotació que realitzen sobre les dades facilitades, així com a incloure-hi una referència que estos treballs s'han realitzat basant-se en l'Estudi de Demanda Turística Internacional 2013 de Turespaña.  
Quart. L'Agència Valenciana del Turisme es compromet a fer un ús adequat de les dades subministrades i sempre amb la finalitat de millorar el posicionament de la Comunitat Valenciana com a destinació prioritària en els mercats emissors estratègics.  
Quint. El present conveni de col·laboració complix el que s'estipula en el capítol III de la Llei 12/1989, de 9 de maig, de la Funció Estadística Pública, publicada en el Boletín Oficial del Estado d'11 de maig de 1989, ja que la informació facilitada per Turespaña no conté dades personals que siguen objecte de protecció i estiguen emparades pel secret estadístic.  
Sext. Ambdós parts establiran una comissió mixta d'aplicació i seguiment del conveni que exercirà així mateix funcions de resolució de controvèrsies o de discrepàncies, i proposarà modificacions al conveni, d'acord amb la legislació vigent. La composició de la Comissió Mixta serà paritària i estarà integrada per un màxim de 4 membres que seran nomenats ?2 per cada part- entre professionals competents en matèria de planificació, promoció turística o anàlisi estadística en les respectives organitzacions. Les decisions de la Comissió Mixta de seguiment es prendran per consens.  
Sèptim. El present conveni és un conveni administratiu de col·laboració que se subscriu a l'empara de l'article 4.1.c i d del Reial Decret Legislatiu 3/2011 pel qual s'aprova el text refós de la Llei de Contractes del Sector Públic, publicada en el Boletín Oficial del Estado del 16 de novembre de 2011, els principis del qual seran aplicables per a la resolució de les qüestions que es puguen plantejar.  
Les qüestions litigioses que puguen sorgir entre les parts com a conseqüència de l'execució d'este conveni hauran de resoldre's per mutu acord de les parts d'acord amb allò que establisca la Comissió Mixta de seguiment. Si no es pot arribar a un acord, seran de coneixement i competència de l'orde jurisdiccional contenciós administratiu, d'acord amb la Llei 29/1998, de 13 de juliol, reguladora de la dita jurisdicció, publicada en el Boletín Oficial del Estado del 14 de desembre de 1998.  
  
Octau. Les actuacions previstes en este conveni es realitzaran amb els mitjans humans i materials de les parts, sense que en cap cas impliquen transferència de recursos entre estes ni compromís de realització de gastos específics derivats d'aquell.  
Novena. Este conveni tindrà vigència d'un any i entrarà en vigor des del dia de la seua firma.  
I perquè així conste i als efectes oportuns ambdós parts subscriuen el present conveni de col·laboració per duplicat, i a un sol efecte, en el lloc i la data indicats en el seu encapçalament.  
  
La directora general de l'Institut de Turisme d'Espanya (Turespaña): Marta Blanco Quesada.  
El president de la Agència Valenciana del Turisme: Máximo Buch Torralva.